text:  Skærbækværket bliver reddet
  03 juni 2013 kl. 18.26
  Skærbækværket ved Fredericia skal sandsynligvis levere varme til 55.000 husstande i Trekantområdet efter 2018. Dermed må syv fjernvarmeselskaber opgive planer om et nyt kraftvarmeværk i Kolding.
  En enig bestyrelse indstillede mandag, at TVIS vælger Dong Energy - og dermed Skærbækværket - som varmeleverandør. Den endelige beslutning tages den 21. juni.
  - Vi er helt enige, men formelt træffes afgørelsen den 21. juni. Nu orienterer vi de fire byråd om, at det er den vej vi ønsker at gå, og jeg forventer ikke, at der bliver rokket ved det, siger formand for TVIS, Leif Skov, (S) Børkop, til Fredericia Dagblad.
  Dong Energy har givet tilbud sammen med syv fjernvarmeselskaber, som havde planer om at bygge et helt nyt kraftvarmeværk, som skulle baseres på biobrændsel.
  Værket skulle ligge i Kolding.
  - Jeg er tilfreds med, at fjernvarmeselskaberne kom med et bud, og det har været en meget konstruktiv forhandling. Konsekvensen er, at forbrugerne kommer til at spare penge på varmen, siger Leif Skov tl avisen.
  Hvis Dong Energy får opgaven vil det give en årlig varmebesparelse på 550-600 kr. om året for en almindelig husstand.
  Hvis Dong Energy ikke får opgaven, ville det formentlig betyde, at Skærbækværket skal lukkes.
  